KOMISIJOS SPRENDIMAS
2005 m. balandžio 28 d.
įsteigiantis įmonių valdymo ir bendrovių teisės nevyriausybinių ekspertų grupę
(2005/380/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
kadangi:
(1)
Komisijos veiksmų plane, skirtame modernizuoti bendrovių teisę ir pagerinti įmonių valdymą Europos Sąjungoje (1), priimtame 2003 m. gegužės mėn., nustatyti veiksmai, kurių būtina imtis siekiant modernizuoti, įgyvendinti ir supaprastinti reglamentavimo sistemą taikomą bendrovių teisei bei įmonių valdymui.
(2)
Šiame veiksmų plane pripažįstama konsultavimosi su ekspertais ir visuomene svarba, kaip bendrovių teisės ir įmonių valdymo plėtojimo Bendrijos lygiu neatsiejama dalis.
(3)
Būtina įsteigti įmonių valdymo ir bendrovių teisės nevyriausybinių ekspertų grupę, dirbsiančią kaip įstaiga, kuri svarstytų, diskutuotų ir patartų Komisijai įmonių valdymo ir bendrovių teisės srityje, ypač klausimais, susijusiais su priemonėmis, numatytomis veiksmų plane. Dėl šios priežasties reikėtų užtikrinti, kad į šią grupę būtų įtraukti labai aukštos kvalifikacijos asmenys, aktyvūs versle ir akademinėje bendruomenėje arba pilietinėje visuomenėje, kurie gali būti naudingi savo konkrečios srities žiniomis apie įmonių valdymą ir bendrovių teisę Bendrijos lygmeniu.
(4)
Ši įmonių valdymo ir bendrovių teisės nevyriausybinių ekspertų grupė turėtų parengti savo darbo tvarkos taisykles, visiškai atsižvelgdama į institucijų vaidmenį ir prerogatyvas,
NUSPRENDĖ:
1 straipsnis
Bendrijoje įsteigiama įmonių valdymo ir bendrovių teisės nevyriausybinių ekspertų grupė (toliau - Grupė).
2 straipsnis
Grupės vaidmuo - Komisijos prašymu teikti Komisijai technines konsultacijas, susijusias su Komisijos iniciatyvomis įmonių valdymo bei bendrovių teisės srityse. Grupės pirmininkas gali pasiūlyti Komisijai kreiptis konsultacijų į Grupę visais susijusiais klausimais.
3 straipsnis
Maksimali Grupės sudėtis - 20 narių, atstovaujančių verslo ir akademinei bendruomenėms arba pilietinei visuomenei. Narių patirtis ir kompetencija įmonių valdymo ir bendrovių teisės srityje yra plačiai pripažįstama Bendrijos lygiu. Grupės narius skiria Komisija. Nariai skiriami kaip individualūs asmenys. Grupės nariai konsultuoja Komisiją, neatsižvelgdami į jokius pašalinius nurodymus.
Narių sąrašas pateikiamas priede.
4 straipsnis
Grupės narių kadencija - treji metai. Ji gali būti atnaujinama. Pasibaigus trejų metų laikotarpiui, Grupės nariai toliau eina savo pareigas, kol yra pakeičiami arba paskiriami iš naujo. Grupės nario atsistatydinimo arba mirties kadencijos metu atveju Komisija pagal 3 straipsnį paskiria naują Grupės narį.
5 straipsnis
Narių sąrašą Komisija skelbia Europos Sąjungos oficialiajame leidinyje.
6 straipsnis
Grupei pirmininkauja Komisijos atstovas.
Grupė, suderinusi su Komisija, gali sudaryti darbo grupes, kurios, remdamosi mandatu, nagrinėtų konkrečius klausimus. Įvykdžiusios mandatą, darbo grupės paleidžiamos.
Komisija gali kviesti ekspertus ir stebėtojus, turinčius konkrečios srities žinių, dalyvauti Grupės ir (arba) darbo grupių veikloje.
7 straipsnis
Paprastai Grupė ir darbo grupės posėdžiauja Komisijos patalpose pagal Komisijos nustatytą tvarką ir grafiką.
Grupė tvirtina savo darbo tvarkos taisykles remdamasi Komisijos pateiktu projektu.
Grupės sekretoriatą suformuoja Komisija. Suinteresuoti Komisijos darbuotojai gali dalyvauti Grupės ir darbo grupių posėdžiuose bei diskusijose.
Komisija internete gali skelbti susijusio dokumento originalo kalba visas išvadas, santraukas, dalines išvadas arba darbo dokumentus, susijusius su Grupe arba jos darbo grupėmis.
8 straipsnis
Narių, stebėtojų ir ekspertų patirtas kelionės ir pragyvenimo išlaidas, susijusias su Grupės veikla, kompensuoja Komisija pagal Komisijoje galiojančias nuostatas. Jų darbas neatlyginamas.
9 straipsnis
Šis sprendimas taikomas iki 2008 m. balandžio 27 d.
Priimta Briuselyje, 2005 m. balandžio 28 d.